Tveir listar verða í boði í Eyja - og Miklaholtshreppi Kjörstjórn í Eyja - og Miklaholtshreppi á Snæfellsnesi bárust tveir framboðslistar fyrir lokafrest til að skila inn framboðum , sem var á hádegi sl. laugardag . Því verður kosið þar listakosningu í fyrsta skipti í sögunni . Að sögn Jóns Oddssonar í Kolviðarnesi , formanns kjörstjórnar , fundaði stjórnin í gær en mun afgreiða listana formlega á fundi sínum í kvöld . Annars vegar býður fram F – listi undir nafninu Sveitin . Efsti maður á F lista er Þröstur Aðalbjarnarson bóndi á Stakkhamri . Hins vegar býður fram H listi sem nefnir sig Betri byggð . Oddviti þess lista er Eggert Kjartansson bóndi á Hofsstöðum . Fimm skipa hreppsnefnd Eyja - og Miklaholtshrepps þar sem íbúar voru 148 um síðustu áramót . Hér á vefnum í gær var ranglega sagt að kosið yrði óhlutbundinni kosningu í hreppnum og leiðréttist það hér með , vitneskja um annað hafði ekki borist ritstjórn . Beðist er velvirðingar á því .